USA:n ilmavoimille jättirahoitus: Yli 70 uutta laivuetta – verkkouutiset.fi
F-22 Raptor -hävittäjä saa polttoainetäydennystä Kaakkois-Aasiassa syyskuun 12. päivänä. / U.S. Air Force / Staff Sgt. Ross A. Whitley
Antti Kirkkala | 19.09.2018 | 00:09 - päivitetty 19.09.2018 | 08:30
Ilmavoimaministerin mukaan Kiinan ja Venäjän uhka edellyttää 11 miljardin euron vuosittaista lisärahoitusta.
Yhdysvaltain ilmavoimaministeri Heather Wilsonin mukaan aselaji tarvitsee vähintään 386 laivuetta, jotta nykyisten operaatioiden ja koulutustoiminnan vaatimuksiin voidaan vastata.
Myös Venäjän ja Kiinan ”kasvavaan uhkaan” valmistautumiseen esitetään lisäresurseja. Yhdysvaltain ilmavoimat olisi näin ollen kasvamassa lähitulevaisuudessa yli 70 uudella laivueella.
Näistä 22 laivuetta olisi tarkoitettu tiedusteluun ja komentotehtäviin, 9 pelastustehtäviin, 7 erikoisjoukoille ja 12 hävittäjä- ja pommikoneille. Muun muassa satelliittien toimintaa valvovia ”avaruuslaivueita” tulisi seitsemän lisää.
– Emme suhtaudu sinisilmäisesti siihen, kuinka kauan meidän pitää kerätä [poliittista] tukea ja määrärahoja, jotta saamme tarvittavan toimintakyvyn. Se on valinta, Wilson sanoi ilmailualan konferenssissa Washington D.C.:ssä Military.comin mukaan.
– Operationaalisten laivueiden määrää tulisi lisätä noin 25 prosentilla vuosina 2025–2030, jotta voimme vastata innovatiivisten kilpailijamaiden haasteeseen.
Yhdysvaltain ilmavoimat käyttää tällä hetkellä noin 53 miljardia dollaria vuodessa operaatioihin, koulutukseen ja rekrytointiin. Wilsonin visio edellyttäisi noin 13 miljardin dollarin eli 11 miljardin euron lisärahoitusta.
– Nyrkki ei ole mitään, jos sen takana ei ole koko vartalon painoa, Wilson muotoili.